Univerzitet u Beogradu – Filozofski fakultet

Odeljenje za etnologiju i antropologiju

**Uvod u metodologiju društveno-humanističkih nauka 2024/2025**

prof. dr Miloš Milenković

**IZMENJENI NAČIN POLAGANJA U SKLADU S OKOLNOSTIMA**

Poštovane koleginice i kolege,

imajući u vidu da nemamo sale na raspolaganjau, nije realistično da se održi test i zbog toga se ukida. Takođe, imajući u vidu da nije predviđena nadoknada nastave iz prvog semestra, nemamo ni mogućnost da održimo časove na kojima je trebalo da branite kolokvijumske prezentacije. Povrh toga, preporučeno nam je iz Uprave da, na zahtev studenata, ukinemo predispitne obaveze. To, dalje, znači, da se i odbrana prezentacija ukida.

Ono što nam preostaje kao mogućnost jeste ili da imate usmeni ispit, ili da imate pisani ispit odn, da vam ocenim radove koje ćete poslati imejlom.

Zbog svega navedenog, obaveštavam vas da sam doneo odluku, u skladu sa vašim kratkoročnim interesima, da mi do 48h pre zakazanog termina ispita u roku u kojem želite da vam budu upisane ocene, pošaljete ispitne radove, da ih ocenim i da ocenu upišemo u terminu ispita.

**SADRŽAJ ISPITA**

**Analiza 250 stranica teksta po izboru, u skladu s izabranom, predloženom i prihvaćenom temom, na osnovu opštemetodološke literature u direktorijumu NOVA LITERATURA ZA ISPIT“ na sajtu predmeta (na Mudlu:** [**http://moodle4.f.bg.ac.rs/course/view.php?id=445**](http://moodle4.f.bg.ac.rs/course/view.php?id=445)**).**

Molim vas da ne pišete rad pre nego što vam bude prihvaćena tema. Temu formulišite što pre, naslovite budući rad i opišite o čemu biste i zašto pisali, na maksimalno jednoj strani predloga (i pošaljite mi ga što pre).

**UPUTSTVO ZA ANALIZU LITERATURE**

Analiza akademske literature ne znači samo prepričavanje teksta. To je proces učenja kako da **razmišljate**, kako da prepoznate **argumente**, **metodološke izbore**, i **probleme koje autor pokušava da reši**. A što je najvažnije, to je proces u kojem učite kako da postavljate **svoja pitanja** u odnosu na ono što čitate. Znam da je mnogima od vas ovo prvi put da se susreću s ozbiljnijom naučnom literaturom, i da ste retko imali priliku da čitate celu knjigu. Zato su sledeća očekivanja realistična, dostižna, i pažljivo osmišljena da vam pomognu da razvijete veštine koje su osnov svake humanističke discipline i društvene nauke.

**ŠTA SE OD VAS OČEKUJE**

1. **Razumevanje osnovne poente teksta**
	1. O kojoj temi autor/ka piše?
	2. Koji je glavni problem koji postavlja?
	3. Koja je osnovna teza?
2. **Prepoznavanje ključnih koncepata i argumenata**
	1. Koji su najvažniji pojmovi koje koristi?
	2. Kako ih definiše ili koristi u analizi?
	3. Koje dokaze, primere ili izvore koristi da bi potkrepio/la svoje tvrdnje?
3. **Povezivanje sa temama kursa**
	1. Kako se tekst uklapa u ono što učimo na predmetu (veza sa temama predavanja/prezentacijama)?
	2. Da li koristi pojmove o kojima sam vam predavao?
4. **Lična refleksija i pitanja**
	1. Šta vam je bilo jasno, a šta zbunjujuće?
	2. Da li se slažete sa stavovima autora? Zašto (ne)?
	3. Da li biste postavili neko drugačije pitanje da ste vi pisali tekst?

**ŠTA NIJE POTREBNO**

* Nije potrebno da prepričate svako poglavlje ili članak u okviru izabrnaih 250 stranica.
* Nije potrebno da sve razumete do kraja (važno je da pokažete da ste pokušali).
* Nije važno da se složite sa autor(k)om, već da pokažete da ste mislili dok ste čitali.

**FORMAT ANALIZE**

Vaš kratak pisani osvrt (između 25,000 i 35,000 karatkera, sa proredima) treba da ima sledeću strukturu:

1. Uvod – o kojim tekstovima se radi, zašto ste ih izabrali (veza sa temom), ko su autori, i čime se oni bave
2. Glavni deo – izlaganje teza, pojmova i vaših opažanja
3. Zaključak – kako tekst doprinosi vašem razumevanju metodologije i koja pitanja vam ostaju otvorena

**Prilikom analize preporučujem da koristite predavanja, koja se takođe nalaze na sajtu kursa.**